Double Foot Shooters mors met Manchester | Netwerk24
Double Foot Shooters mors met Manchester
Double Foot Shooters het Manchester United die afgelope Sondag op Esselenpark-stadion met 13-0 behoorlik afgeransel.
Die wedstryd is teen ’n vinnige tempo gespeel en Doubles was binne die eerste 15 minute reeds 3-0 voor danksy ’n puik driekuns deur Zandré Appels.
United het in die 20ste minuut ’n goeie beweging van stapel gestuur, maar kon dit net nie afrond nie.
Doubles het die middelveld oorheers en Lincolin Appels (2), Eldoraan Nicholaas (2), Adrian Pietersen (2), Keanu Links (1) en Carlo Maart (1) het nog agt doele aangeteken om teen rustyd 11-0 voor te loop.
United het in die tweede helfte met goeie aanvalle vorendag gekom, maar kon nie ’n doel aanteken nie – selfs nie toe Cardo Williams in die 70ste minuut van die strafmerk af misluk het nie.
Doubles het sy wurggreep verstewig en Xavien Verhoog en Adrian Pietersen het nog twee doele kort ná mekaar ingeklits om die wedstryd 13-0 te beklink.